Toimunud etendused | Tartu Ülikooli Narva kolledž
Täiendusõpe ja nõustamine
Projekt Meduzo
Projekt PIM
Kolledž videos ja pildis
Eesti Draamateatri külalisetendus "Julia ja Romeo"
Etendus toimus 5. aprillil 2016 kell 19:00 Narva kolledži galeriisaalis
Autorid Lauri Sipari ja Liisa Urpelainen
Lavastus valmis rühmatööna
Tõlkinud Maimu Berg
Mängivad Kersti Kreismann ja Martin Veinmann
Etendus on ilma vaheajata ning kestab 1 tund ja 20 minutit
Narva kolledži teise teatrikevade lõpetab Eesti Draamateater sel hooajal esietendunud uuslavastusega "Julia ja Romeo".
Shakespeare’i tragöödias peavad teismelised armunud põgenema, kuid see plaan lõpeb sünges hauakambris surmaga, sest vaid nii saab võrsuda legend kõikvõimsast armastusest. Kuid kuidas oleks see maailmakirjanduse kuulsamaid armastuslugusid lõppenud siis, kui noorte põgenemisplaan oleks õnnestunud? Soome autorid pakuvad meile ühe võimaliku visiooni, mis oleks pääsemisele järgnenud. Mis oleks sellest loost saanud siis, kui tollest päevast oleks möödunud aastakümneid? Ja Kui Romeo Montecchi ja Julia Capuletti oleksid juhuse tahtel taas kohtunud ning siis kumbki oma vaatenurgast olnule tagasi vaadanud? Miks läks kõik nii, nagu läks? Ja tõesti, kas on lugu kurvemat, kui kõikvõimsa armastuse lahtumine…
Endla teatri monokomöödia “Eesti mees ja tema poeg”
Etendus toimus 2. märtsil 2016 kell 19:00 Narva kolledži galeriisaalis
Autor Peep Pedmanson
Valguskujundaja Kalle Kuningas
Muusikaline kujundaja Janek Vlassov
Endla Teatri külalisetendus
Mängib Sepo Seeman
Etendus kestab koos vaheajaga 1 tund ja 50 minutit.
Lavastuse tutvustus
Iga mees on poeg ja tavaliselt ka isa. See on justkui imelihtne ja imeselge. Ja selle üle Sepo sel ühe-mehe-õhtul arutlebki. Inimeselt inimesele ja läbi äratundmisrõõmude.
„Eesti mees ja tema poeg“ on tuntud karikaturisti ja stsenaristi Peep Pedmansoni näidend, mis on kirjutatud nimelt Sepo Seemanile. Lavastus esietendus 2011. aastal, mil Sepo tähistas juubelit. Tänaseks on „Eesti mees ja tema poeg“ Endla teatri mängukava üks raudvaradest, millega on antud lisaks kodusaalile kümneid etendusi üle Eesti – nüüd lõpuks jõutakse ka Narva.
Katkend näidendist:
VAT Teatri uuslavastus "Kuidas ma koera sõin"
Etendus toimus 18. novembril 2015 kell 19:00 Narva kolledži galeriisaalis
Autor Jevgeni Griškovets (Venemaa)
Tõlkija Jaan Ross
Valguskunstnik Triin Hook
Kunstnik Pille Kose
Mängib Lauri Saatpalu
Etendus on ühes vaatuses ja kestab 1 tund ja 40 minutit.
"Kuidas ma koera sõin" on VAT Teatri selle hooaja uuslavastus, mis esietendus 14. oktoobril. Seetõttu on eriti hea meel ja põnev tervitada lavastust Narvas vaid veidi üle kuu aja pärast esietendust. Hea uudis on see kindlasti ka kõigile Lauri Saatpalu talendi austajatele.
Lavastusel on alapealkiri "Kroonu teeb meheks", kuna loo aluseks on tuntud vene lavastaja ja kirjaniku Jevgeni Griškovetsi tekst, mille keskpunktiks noore mehe muutumine läbi mereväeteenistuse.
Vladivostoki rannikul, Vene saarel, elutsevad haruldased pääsusaba-liblikad. Nad on kantud Punasesse raamatusse, neid tuleb iga hinna eest hoida ja kaitsta. Sealsamas toimetavad ajateenijad pole aga väärt kahte kopikatki, nemad püüavad vaid kolme aasta jooksul võimalikult vähe tähelepanu äratada ja mitte äratundmatuseni muutuda.
Vene kaasaja populaarne kirjanik ja teatraal Jevgeni Griškovets veetis oma ajateenistuse mereväes, kuid kas just sellel salapärasel Vene saarel, kuhu sattumise eest noori hoiatati? Saarel, kus ohvitserid pidasid end aristokraatideks. Kus lõppes nii riik kui kontingent. Kirja see lugu igatahes sai ja muutis autori kodumaal üleöö kuulsaks.
Eesti kaasaja populaarne muusik ja teatraal Lauri Saatpalu pole Vladivostokis käinud, kuid temagi teenis vene kroonus, õhukaitseväes. Seal oldud aja jooksul tekkis vaid üksainus hetk, kui oleks olnud põhjust raketid teele saata, aga seda ei tehtud. Lauri pole küll koera söönud, kuid ta tunneb samamoodi kui loo tegelane. Tunneb, et maailm muutus nende aastatega. Tunneb... tunneb kah...
Lavastuse reklaamklipp.
Lugu ETV kultuuriuudistes.
Katkend lavastusest, mille Lauri Saatpalu esitas saates "Hommik Anuga"
Kogu intervjuu Lauri Saatpaluga "Hommik Anuga" saates
Lavastuse info VAT Teatri kodulehel
Intervjuu näidendi autori, kirjaniku ja näitleja Jevgeni Griškovetsiga Eesti Ekspressis aastal 2012, mil ta osales Tartus Prima Vista kirjandusfestivalil
Komöödia "Alustame algusest" (R.A.A.A.M.)
Etendus toimus 4. mail 2015 kell 19:00
Narva kolledži keldrisaalis
Autor Annie Baker
R.A.A.A.M.-i etendus
Mängivad Elina Reinold, Margus Prangel, Külli Reinumägi, Maarja Mitt, Egon Nuter ja Madis Metsamart
Draama “Alustame algusest” lõpetab sümboolselt Narva kolledži teatriõhtute esimese hooaja – et sügisel taasalustada. Esimene hooaeg on möödunud edukalt ning kolledži keldrisaali on külastanud kaks monolavastust, kus publik on saanud nautida ühe näitleja võimet täita kogu lava. Hooaja lõpetuseks pakub “Alustame algusest” viimaks võimalust nautida näitlejate peent ansamblimängu kolledži keldrisaali vahetus ja sõbralikus õhustikus, mis selle etenduse mängimiseks suurepäraselt sobib.
"Alustame algusest” (originaalpealkirjaga Circle Mirror Transformation) on 2014. aasta Pulitzeri draamakirjanduse preemia võitnud noore näitekirjaniku Annie Bakeri näidend kohtumistest täiskasvanute draamaringis. Viis inimest, kes püüavad lahti harutada oma elu umbsõlmi, leiavad erinevaid mänge mängides üksteises uued pidepunktid, uued algused ja lõpud.
“Viis inimest peaks ekstsentrilise juhendaja käe all õppima näitlema. Kiiresti saab selgeks, et see, mida seal tehakse, ei ole näitlemine teps mitte. Ülesanded on küll tüüpilised teatritegijate soojendus- ja partneri tundma õppimise harjutused, aga näitlejate lõppeesmärgini, lavastuseni siin loos ei jõuta. Jõutakse enda ja teisteni, armastuse ja kaotuseni, põlgamise ja leppimiseni. Publik tundis end osana intiimsest õhustikust, mille Vaba Lava saal ja eneseabikursus laval lõid.” Tartu Ülikooli ajakirjandusmagistrandi Ave-Lii Idavainu muljed etendusest. Lähemalt saab teatrimuljeid ja Margus Mikomägi mõtisklust etendust siit.
2009. aastal esietendunud näidendi "Alustame algusest" lavatee nii Ameerika Ühendriikides kui ka Euroopas on kulgenud edukalt mööda prestiižseid ja tunnustatud lavasid, alates off-Broadwayst
Monokomöödia “Sinised kilesussid jalas”
Etendus toimus 12. veebruaril 2015 kell 19:00
“Sinised kilesussid jalas” on komöödia elust enesest, tüüpidest, kelle näidendi autor Andrus Kivirähk on kokku visandanud inimestest meie ümber. See on naljakas ja tempokas karakterite kaskaad, kus üks näitleja kehastab nii mehi kui naisi, noori ja vanu ning ümberkehastumine, kostüümide ja grimmi vahetus toimub otse publiku silme all.
Etenduse läbivaks teemaks on inimeste erinev suhe rahaga. Raha teema on alati aktuaalne, on seda siis parajasti palju või vähe. Miks “Kilesusside” etendus aga raha teema üle naerda võtab, sellel on siiski veel üks võimalik põhjus – lavastus esietendus aastal 2010, just majandussurutise “kõrgajal”.Kui Eestis püüda reastada enim monolavastustes mänginud näitlejaid, siis Indrek Taalmaa kuuluks kindlasti esikolmikusse, võib-olla isegi päris esimesele kohale. Indrek astus esimest korda monolavastuses üksinda lavale kümme aastat tagasi ja alates sellest ajast on monoteater teda ikka saatnud. Täna võiks Indrekut nimetadagi monoteatri üheks peamiseks propageerijaks Eestis, kes korraldab nii iga-aastast monoteatri festivali Monomaffia kui ka veab
Monolavastus "Fenomen"
Etendus toimus 15. detsembril 2014 kell 19:00
Autor Hristo Boytchev (Bulgaaria)
Valguskunstnik Priidu Adlas (Tallinna Linnateater)
Mängib Mait Malmsten (Eesti Draamateater)
„Fenomen“ on armastatud näitleja Mait Malmsteni esimene ülesastumine monolavastuses. Lavastusest, üksinda laval olemisega seotud väikesest ärevusest ning vastutusest rääkis Malmsten vahetult enne märtsikuist esietendust ka Ringvaate saates.
„Fenomeni“ tekst on tegelikult nii uus, et Eestis toimuski selle näidendi maailmaesietendus. Eelmisel aastal käis näidendi autor Hristo Boytchev Eestis oma ühe enimmängitava näidendi „Titanicu orkester“ esietendusel. Tapa Raudteejaamas nähtud lavastusega oli autor väga rahul ja tänu sellele pakkus ta R.A.A.A.M.-ile oma uuemat teksti „Fenomen“.
Lavastus räägib loo ühest kummalisest mehest, kes on toodud ekspertide komisjoni ette aru andma. Mees väidab, et ta elab oma elu läbi teist korda, aga seekord tagurpidi. Kes on see salapärane, fenomenaalse elu- ja ajaloonägemusega mees? On ta tõekuulutaja või soolapuhuja, hull või geenius, prohvet või šarlatan?
Margus Mikomägi on Postimehes ilmunud arvustuses kirjutanud: “Malmsten vahendab tagurpidi liikuvat aega sellise usu ja sisendava veendumusega, et kuulajana ei saa lahti mõtetest – äkki see ongi nõnda! Enamikul meist ei ole üleloomulikke võimeid, me teame seda, ja ometi on meist kõigil keegi tuttav või vähemalt tuttava tuttav, kes teab rohkem.”
Lavastust “Fenomen” on juba mängitud Varna rahvusvahelisel festivalil Bulgaarias ja selle-aastasel Monomaffia teatrifestivalil Pärnus, kus Mait Malmsten võitis peaauhinna.